Document ID: 32007D0269

KOMISJONI OTSUS,
23. aprill 2007,
hobuste nakkava kehvveresusega seotud kaitsemeetmete kohta Rumeenias
(teatavaks tehtud numbri K(2007) 1652 all)
(EMPs kohaldatav tekst)
(2007/269/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 26. juuni 1990. aasta direktiivi 90/425/EMÜ, milles käsitletakse ühendusesiseses kaubanduses teatavate elusloomade ja toodete suhtes seoses siseturu väljakujundamisega kohaldatavaid veterinaar- ja zootehnilisi kontrolle, (1) eriti selle artikli 10 lõiget 4,
ning arvestades järgmist:
(1)
Hobuste nakkav kehvveresus on viirushaigus, mis mõjutab ainult hobuslaste (Equidae) sugukonda kuuluvaid loomi. Hobuste nakkav kehvveresus võib jääda märkamatuks, kui surma põhjuseks ei ole akuutne kliiniline atakk. Peiteaeg on tavaliselt üks kuni kolm nädalat, kuid võib ulatuda kuni kolme kuuni. Nakatunud hobuslased jäävad nakkuse kandjaks elu lõpuni ja võivad nakkust edasi anda teistele hobuslastele. Kõige tõenäolisemalt toimub nakatumine nakatunud hobuslaste vere ülekandumisel üsasiseselt lootele, verd imevate hobukärbeste, nakatatud nõelte kasutamise või viirust sisaldavate veretoodete infusiooni kaudu.
(2)
Hobuste nakkav kehvveresus on vastavalt nõukogu 26. juuni 1990. aasta direktiivi 90/426/EMÜ (hobuslaste liikumist ja kolmandatest riikidest importimist reguleerivate loomatervishoiunõuete kohta) (2) A lisale teatamiskohustuslik loomataud. Lisaks on nõukogu 21. detsembri 1982. aasta direktiivis 82/894/EMÜ (ühendusesisese loomahaigustest teatamise kohta) (3) sätestatud, et hobuste nakkavast kehvveresusest tuleb teatada komisjonile ja teistele liikmesriikidele loomahaigustest teatamise süsteemi (ADNS) kaudu.
(3)
Direktiivi 90/426/EMÜ artikli 4 lõikes 5 on sätestatud piirangud, mis käsitlevad hobuslaste liikumist ettevõttest, kus hobuste nakkava kehvveresuse esinemist on kinnitatud kuni päevani, mil pärast nakatunud loomade tapmist allesjäänud loomade puhul saadakse kahe Cogginsi testiga negatiivsed tulemused.
(4)
Erinevalt teistest liikmesriikidest on hobuste nakkav kehvveresus Rumeenias endeemiline ja nakatunud hobuslaste kohest tapmist ei viida läbi järjekindlalt. Sel põhjusel on Rumeenia pärast Euroopa Liiduga ühinemist vabatahtlikult jätkanud mutatis mutandis komisjoni 29. novembri 2004. aasta otsusega 2004/825/EÜ (Rumeeniast imporditavate hobuslaste suhtes kohaldatavate kaitsemeetmete kohta) (4) ette nähtud asjakohaste meetmete rakendamist.
(5)
Elushobuslaste, nende sperma, munarakkude ja embrüotega kauplemist silmas pidades võib haigusega seotud olukord Rumeenias ohustada hobuslaste tervist kogu ühenduses.
(6)
Seetõttu on vaja vastu võtta kaitsemeetmed, millega nähakse ette Rumeeniast pärit hobuslaste, nende munarakkude ja embrüote liikumist ja nendega kauplemist käsitlev erikord, et kaitsta hobuslaste tervist ja heaolu liikmesriikides.
(7)
Komisjoni 20. oktoobri 1993. aasta otsuses 93/623/EMÜ, millega kehtestatakse registreeritud hobuslaste identifitseerimisdokument (pass), (5) ja komisjoni 22. detsembri 1999. aasta otsuses 2000/68/EÜ, millega muudetakse otsust 93/623/EMÜ ja kehtestatakse aretamiseks ja tootmiseks ettenähtud hobuslaste identifitseerimine, (6) on esitatud nõue, et hobuslaste liikumisel ja transportimisel peab nendega kaasas olema identifitseerimisdokument.
(8)
Direktiivi 90/426/EMÜ artiklis 8 on sätestatud hobuslaste liikumise ja transpordiga seotud sertifitseerimisnõuded. Selleks et tõhustada registreeritud hobuslaste jälgitavust nende liikumisel hobuste nakkava kehvveresusega nakatatud aladelt teistesse liikmesriikidesse, tuleb direktiivi 90/426/EMÜ B lisa kohane tõend asendada nimetatud direktiivi C lisa kohase veterinaarsertifikaadiga.
(9)
Kooskõlas nõukogu 13. juuli 1992. aasta direktiivi 92/65/EMÜ (milles sätestatakse loomatervishoiu nõuded ühendusesiseseks kauplemiseks loomade, sperma, munarakkude ja embrüotega, mille suhtes ei kohaldata direktiivi 90/425/EMÜ A (I) lisas osutatud ühenduse erieeskirjades sätestatud loomatervishoiu nõudeid, ning nende impordiks ühendusse) (7) D lisa II peatüki A osaga nähakse komisjoni 24. juuli 1995. aasta otsuses 95/307/EÜ (milles määratakse kindlaks hobuslaste spermaga kauplemisel kasutatavate veterinaarsertifikaatide näidis) (8) ette täkkude testimine hobuste nakkava kehvveresuse suhtes, kui spermat kogutakse ühendusesiseseks kauplemiseks. Lisaks on vaja täiendada loomatervishoiunõudeid, mis on sätestatud komisjoni 24. juuli 1995. aasta otsuses 95/294/EÜ (milles määratakse kindlaks hobuslaste munarakkude ja embrüotega kauplemisel kasutatavate veterinaarsertifikaatide näidis), (9) testimise nõudega hobuste nakkava kehvveresuse suhtes, kui munarakke ja embrüosid kogutakse Rumeeniast pärit märadelt.
(10)
Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD JÄRGMISE OTSUSE:
Artikkel 1
Rumeeniast pärit hobuslaste suhtes kohaldatavad kaitsemeetmed
1. Rumeenia tagab, et hobuslasi ei lähetata teistesse liikmesriikidesse, kui kõnealuste hobuslaste puhul ei ole täidetud alljärgnevad nõuded:
a)
30 päeva enne nende lähetamist võetud vereproovist tehtud Cogginsi testi tulemus on negatiivne ning nimetatud test ja selle tulemused on kantud VII lahtrisse identifitseerimisdokumendis, mis on sätestatud otsustes 93/623/EMÜ ja 2000/68/EÜ ning mis on liikumisel loomaga kaasas;
b)
nendega on kaasas direktiivi 90/426/EMÜ C lisa kohane veterinaarsertifikaat, millel on täiendav tekst:
“Hobuslane vastab komisjoni otsusele 2007/269/EÜ”.
2. Lõiget 1 ei kohaldata väljaspool Rumeeniat asuvatest ettevõtetest pärit hobuslaste suhtes, mida transporditakse läbisõidul Rumeeniast mööda peateid või maanteid või otse läbi Rumeenia ilma peatumiseta teel tappamajja koheseks tapmiseks.
3. Rumeenia tagab, et munarakke ja embrüosid ei lähetata teistesse liikmesriikidesse, kui nimetatud tooted ei vasta alljärgnevatele nõuetele:
a)
need on kogutud doonormäradelt, millelt 30 päeva jooksul enne saadetises olevate munarakkude või embrüote kogumist võetud vereproovist tehtud Cogginsi testi tulemus on iga kord negatiivne; ning
b)
munarakkude või embrüote saadetisega on kaasas otsuse 95/294/EÜ lisa kohane veterinaarsertifikaat, millel on täiendav tekst:
“Munarakud ja embrüod vastavalt komisjoni otsusele 2007/269/EÜ”.
4. Rumeenia annab komisjonile ja teistele liikmesriikidele korrapäraselt aru hobuste nakkava kehvveresusega seotud olukorra arengust ja selle kontrollimiseks rakendatud meetmetest.
Artikkel 2
Kohaldamine
Käesolevat otsust kohaldatakse alates kolmandast päevast pärast selle avaldamist Euroopa Liidu Teatajas.
Artikkel 3
Adressaadid
Käesolev otsus on adresseeritud liikmesriikidele.
Brüssel, 23. aprill 2007

Labels: 3
0
18
6